Tarybos sprendimas
2002 m. spalio 8 d.
iš dalies keičiantis Sprendimą 1999/78/EB dėl Europos bendrijos ir Jungtinių Amerikos Valstijų susitarimo dėl abipusio pripažinimo sudarymo
(2002/803/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį, siejant su 300 straipsnio 2 dalies pirmosios pastraipos pirmuoju sakiniu, 300 straipsnio 3 dalies pirmosios pastraipos pirmuoju sakiniu ir 4 dalimi,
atsižvelgdama į Komisijos pasiūlymą,
kadangi:
(1) siekiant užtikrinti efektyvų Europos bendrijos ir Jungtinių Amerikos Valstijų susitarimo dėl abipusio pripažinimo [1] (toliau - susitarimas) taikymą, būtina iš dalies pakeisti Sprendimą 1999/78/EB [2], kad Komisija būtų įgaliota imtis visų būtinų priemonių dėl susitarimo taikymo,
(2) Taryba turėtų išsaugoti įgaliojimus spręsti dėl pagrindinio susitarimo teksto pakeitimų,
NUSPRENDĖ:
Vienintelis straipsnis
Sprendimo 1999/78/EB 3 straipsnis pakeičiamas taip:
"3 straipsnis
1. Komisija, padedama specialiojo Tarybos paskirto komiteto, atstovauja Bendriją susitarimo 14 straipsnyje nurodytame jungtiniame komitete ir sektorių priedais įkurtuose jungtiniuose sektoriniuose komitetuose. Komisija, pasikonsultavusi su šiuo specialiuoju komitetu, skiria, teikia pranešimus, keičiasi informacija ir pateikia prašymus suteikti informaciją, kaip tai numatyta susitarime.
2. Bendrijos poziciją dėl jungtinio komiteto priimamų sprendimų dėl pagrindinio susitarimo teksto pakeitimų pagal susitarimo 14 straipsnio 4 dalies g punktą ir 21 straipsnio 2 dalį kvalifikuota balsų dauguma nustato Taryba, remdamasi Komisijos pasiūlymu.
3. Visais kitais atvejais Bendrijos poziciją jungtiniame komitete arba jungtiniuose sektoriniuose komitetuose nustato Komisija, pasikonsultavusi su 1 dalyje nurodytu specialiuoju komitetu."
Priimta Liuksemburge, 2002 m. spalio 8 d.